
U   I M E   R E P U B L I K E   H R V A T S K E

                                                               P R E S U D A

	    Visoki prekršajni sud Republike Hrvatske, u vijeću sastavljenom od sudaca: Karmen Novak Hrgović kao predsjednice vijeća, te Nediljka Bobana i Davorka Kučana kao članova vijeća, uz  sudjelovanje više sudske savjetnice Sofije Kovačević kao zapisničarke, u prekršajnom predmetu protiv okrivljenika Jurice Meseca, kojeg brani Jugoslav Puran, odvjetnik iz Bjelovara,  zbog prekršaja iz članka 242. stavak 5. te članka 282. stavak 9.  Zakona o sigurnosti prometa na cestama (NN br. 67/2008, 48/10,74/11, 80/13, 158/13, 92/14, 64/15, 89/15, 108/17, 70/19, 42/20, 85/22, 114/22, 133/23, 145/24), rješavajući o žalbi okrivljenika Jurice Meseca, podnesenoj protiv presude Općinskog suda u Bjelovaru od 15. siječnja 2024. godine, broj: 52. Pp – 3773/2023-10, u sjednici vijeća održanoj dana 10. lipnja 2026.,
                                                        
                                                         p r e s u d i o   j e

1.  Odbija se žalba okrivljenika Jurice Meseca kao neosnovana i potvrđuje se pobijana presuda. 

1. Temeljem članka 138. stavka 2. točke 3. c)  Prekršajnog zakona („Narodne novine“, broj: 107/07.,39/13, 157/13- nastavno PZ) okrivljenik Jurica Mesec je obvezan naknaditi trošak žalbenog postupka u paušalnom iznosu od 100,00 (sto) eura, u roku od 90 (devedeset) dana od primitka ove presude.
                                                         
Obrazloženje

1. Pobijanom presudom proglašen je krivim okrivljenik Jurica Mesec i kažnjen ukupnom novčanom kaznom u iznosu od 2.680,00 (dvije tisuće šesto osamdeset) eura, zbog prekršaja iz članka 242. stavak 5. te članka 282. stavak 9. Zakona o sigurnosti prometa na cestama, činjenično opisanih u izreci pobijane presude.

1. U izrečenu novčanu kaznu, okrivljeniku je uračunato vrijeme provedeno u zadržavanju kao 597,30 eura ( petsto devedeset sedam eura i trideset centi) tako da je okrivljeniku preostalo za platiti još 2.082,70 eura (dvije tisuće osamdeset dva eura i sedamdeset centi). 

1. Uz kaznu okrivljeniku je izrečena zaštitna mjera zabrane upravljanja motornim vozilima „B“ kategorije u trajanju od 12 (dvanaest) mjeseci.

1. Pobijanom presudom okrivljenik je obvezan za naknadu troškova prekršajnog postupka u iznosu od 50,00 (pedeset) eura. 

1. Protiv navedene presude okrivljenik je pravodobno podnio žalbu zbog pogrešno i nepotpuno utvrđenog činjeničnog stanja, povrede materijalnog prava, odluke o prekršajno pravnim sankcijama u kojoj u osnovi navodi da je izrečna novčana kazna previsoka a s obzirom na njegova primanja i obveze te da je ujedno i zaštitna mjera određena u predugom trajanju i da utječe na egzistenciju okrivljenika i da se ista ne bi treba izreći te predlaže blažu novčanu kaznu i ukidanje zaštitne mjere.    

1. Podnositelj  žalbe predlaže da se iz razloga navedenih u žalbi, žalba prihvati. 

1. Žalba nije osnovana.	

1. Visoki prekršajni sud Republike Hrvatske (dalje: Sud), na temelju čl. 202. st. 1. Prekršajnog zakona, ispitivao je pobijanu presudu iz osnova i razloga iz kojih se ista pobija žalbom, a po službenoj dužnosti ispitao je jesu li presudom počinjene bitne povrede odredbi prekršajnog postupka iz čl.195. st.1. t. 6., 7., 9. i 10., jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona. Pri tome nije utvrđeno da postoje povrede na koje ovaj sud, sukladno gore navedenom zakonskom propisu, pazi po službenoj dužnosti.

1. Odlučujući o izrečenoj novčanoj kazni, ovaj sud je utvrdio da je prvostupanjski sud okrivljeniku izrekao novčanu kaznu u fiksnom iznosu odnosno u zakonom predviđenim okvirima za novčanu kaznu i ista nije stroga jer je okrivljenik višestruko prekršajno kažnjavan te je ovaj sud mišljenja da će se istom postići svrha kažnjavanja te da će se okrivljenik ubuduće kloniti činjenja prekršaja ovakve vrste.

1.  Razmatrajući odluku o izrečenoj zaštitnoj mjeri, povodom žalbe okrivljenika, ovaj Sud je utvrdio da odluka prvostupanjskog suda o izricanju zaštitne mjere okrivljeniku da ne upravlja motornim vozilima „B“ kategorije u trajanju od 12  (dvanaest) mjeseci - primjerena.

1.  Navedeno ponašanje okrivljenika, predstavlja teški oblik kršenja prometnih propisa i takvo ugrožavanje ostalih sudionika u prometu da upućuje na opasnost da će okrivljenik upravljajući motornim vozilom ponovno počiniti takav prekršaj, naročito stoga što je okrivljeniku već bila izrečena zaštitna mjera a koja nije utjecala na istog da promijeni svoje ponašanje, stoga je pobijanom presudom osnovano i u skladu sa zakonom prema okrivljeniku izrečena zaštitna mjera zabrane upravljanja motornim vozilom B kategorije, budući da je primjena iste u konkretnom slučaju nužna zbog otklanjanja okolnosti koje poticajno djeluju na počinjenje predmetnih prekršaja i dodatno će preventivno djelovati na buduće ponašanje okrivljenika.   

1. Paušalni iznos troškova žalbenog postupka temelji se na odredbi članka 138. stavka 2. točke 3. c PZ-a, koji propisuje da se troškovi prekršajnog postupka obuhvaćaju paušalni iznos troškova prekršajnog postupka Visokog prekršajnog suda Republike Hrvatske kada je donio odluku kojom je pravomoćno utvrđena krivnja okrivljenika, ako je odlučivao o žalbi tužitelja i okrivljenika ili samo o žalbi okrivljenika. Paušalna je svota, sukladno članku 138. stavku 3. PZ-a  određena u okvirima određenim Rješenjem o određivanju paušalnog iznosa za troškove prekršajnog postupka   („Narodne novine“, broj: 18/13. ) u rasponu od 13,27 do 663,61 eura, a s obzirom na složenost i trajanje postupka, te imovno stanje okrivljenika.  

1. Zbog izloženih razloga trebalo je riješiti kao u izreci.

U Zagrebu 10. lipnja 2026.

Zapisničarka:                                    			Predsjednica vijeća:

Sofija Kovačević                             			Karmen Novak Hrgović,v.r.
    
Presuda se dostavlja Općinskom sudu u Bjelovaru u 5 (pet) otpravaka za: spis, okrivljenika, branitelja i tužitelja.
    			                              	Za točnost otpravka-ovlašteni službenik
                                    			Upraviteljica zajedničke sudske pisarnice
                                    			              Edita Vrkljan

